ທ່ານນາຍົກລັດຖະມົນຕີ ຫງວຽນຊວນຟຸກ ຕ້ອນຮັບທະນາຄານ BTMU ຍີ່ປຸ່ນ ແລະ ກຸ່ມບໍລິສັດ Huawei ຈີນ
ທ່ານ ຫງວຽນຊວນຟຸກ ຕ້ອນຮັບ ທ່ານ Takashi Oyamada
(ພາບ: TTXVN)
ຕອນບ່າຍວັນທີ 15/02, ຢູ່ສຳນັກງານລັດຖະບານ ຫວຽດນາມ, ທ່ານນາຍົກລັດຖະມົນຕີ ຫງວຽນຊວນຟຸກ ຕ້ອນຮັບທ່ານ Takashi Oyamada ຜູ້ອຳນວຍການໃຫຍ່ທະນາຄານ The Bank of Tokyo Mitsubishi – UFJ (BTMU), ຍີ່ປຸ່ນ ທີ່ພວມຢ້ຽມຢາມ ແລະ ເຮັດວຽກຢູ່ ຫວຽດນາມ. ທີ່ການຕ້ອນຮັບ, ທ່ານນາຍົກລັດຖະມົນຕີ ຫງວຽນຊວນຟຸກ ເນັ້ນໜັກວ່າ ປະຈຸບັນ, ລັດຖະບານ ຫວຽດນາມ ພວມມານະພະຍາຍາມປັບປຸງສະພາບແວດລ້ອມແຫ່ງການລົງທຶນ ເພື່ອແນໃສ່ດຶງດູດບັນດາການເຄື່ອນໄຫວລົງທຶນຈາກບັນດານັກລົງທຶນຕ່າງປະເທດຫລາຍກ່ວາອີກ ໃນນັ້ນມີ ຍີ່ປຸ່ນ. ທ່ານນາຍົກລັດຖະມົນຕີ ຢືນຢັນວ່າ ຫວຽດນາມ ປາດຖະໜາຢາກບັນດາວິສາຫະກິດ ຍີ່ປຸ່ນ ເອົາໃຈໃສ່ຫລາຍກ່ວາອີກ ເຖິງຕະຫລາດ ຫວຽດນາມ ເພື່ອໃຫ້ ຍີ່ປຸ່ນ ກາຍເປັນແຖວໜ້າໃນຈຳນວນປະເທດລົງທຶນເຂົ້າ ຫວຽດນາມ. ບັນດາວິສາຫະກິດ ຫວຽດນາມ ຍາມໃດກໍ່ປາດຖະໜາຢາກຮ່ວມມືກັບວິສາຫະກິດ ຍີ່ປຸ່ນ ເພື່ອຖອດຖອນບົດຮຽນກ່ຽວກັບການບໍລິຫານ ກໍ່ຄືການຜະລິດດຳເນີນທຸລະກິດຂອງບັນດາວິສາຫະກິດ ຍີ່ປຸ່ນ.
ທີ່ການຕ້ອນຮັບທ່ານນາງ ສ໋ວນຢາຟ໋າງ ປະທານກຸ່ມບໍລິສັດ Huawei, ຈີນ, ທ່ານນາຍົກລັດຖະມົນຕີ ຫງວຽນຊວນຟຸກ ປາດຖະໜາວ່າ Huawei ຈະຍູ້ແຮງການຮ່ວມມືກັບບັນດາວິສາຫະກິດ ຫວຽດນາມ ໃນຂົງເຂດຮັບປະກັນຄວາມປອດໄພດ້ານຂໍ້ມູນຂ່າວສານ ເພາະວ່າ ຫວຽດນາມ ກໍ່ມີບັນດາວິສາຫະກິດເຕັກໂນໂລຢີຂໍ້ມູນຂ່າວສານທີ່ມີຊື່ສຽງ ດ້ວຍຄວາມສາມາດບົ່ມຊ້ອນພັດທະນາຢ່າງແຮງໃນອະນາຄົດ. ທ່ານນາຍົກລັດຖະມົນຕີຢືນຢັນວ່າ ລັດຖະບານ ຫວຽດນາມ ຈະສ້າງເງື່ອນໄຂສະດວກໃຫ້ແກ່ການຮ່ວມມືນີ້ ໃນໄລຍະຈະມາເຖິງ. ສ່ວນທ່ານນາງ ສ໋ວນຢາຟ໋າງ ກໍ່ຢືນຢັນວ່າ Huawei ປາດຖະໜາຢາກຮ່ວມມືພັດທະນາໂຄງລ່າງ, ລະບົບ ແລະ ຜະລິດຕະພັນຮັບປະກັນຄວາມປອດໄພດ້ານຂໍ້ມູນຂ່າວສານກັບບັນດາວິສາຫະກິດ ຫວຽດນາມ. ຜູ້ຕາງໜ້າການນຳ Huawei ກໍ່ໃຫ້ຄຳໝັ້ນສັນຍາຮັບປະກັນຄວາມປອດໄພຂໍ້ມູນຂ່າວທາງເຄືອຂ່າຍອິນເຕີແນັດໃນບັນດາຜະ ລິດຕະພັນຂອງ Huawei ຢູ່ຕະຫລາດ ຫວຽດນາມ.
(ແຫຼ່ງຄັດຈາກ VOV)